PROTECŢIA MARTORILOR

  

I. INTRODUCERE

  

Obligaţia legală pentru un martor de a depune mărturie într-un proces penal nu este justificată decât în situaţia în care acesta nu se teme pentru viaţa sa dacă se supune acestei obligaţii.

Amploarea pe care a înregistrat-o crima organizată şi acţiunile de luptă împotriva acesteia în majoritatea statelor a avut drept consecinţă multiplicarea tentativelor de intimidare şi de violenţă la adresa martorilor. Şefii grupurilor crimei organizate, care obţin mari beneficii, precum şi alte persoane care profită de pe urma câştigurilor ilicite, se pretează la orice mijloace, începând cu intimidarea şi ajungând până la tortură şi angajarea mercenarilor pentru asasinate, pentru a-şi asigura procurarea profiturilor ilicite şi pentru a se bucura de acestea fără să fie împiedicaţi.

Astfel, se impune ca sistemele judiciare să găsească o metodă de a trata această problemă a intimidării martorilor, pentru ca justiţia să se poată înfăptui. Programele de protecţie reprezintă o metodă eficientă pentru neutralizarea pericolelor la care sunt expusi martorii.

Numărul crescut al capilor de grupuri organizate, precum şi al altor persoane arestate şi condamnate în ultima perioadă pe baza unor mărturii esenţiale, arată că protecţia martorilor reprezintă un instrument foarte puternic în lupta împotriva grupurilor criminale organizate.

Admiterea unui martor în cadrul unui program de protecţie nu trebuie să intervină decât în cauzele penale unde este evident că procedura penală în cadrul căreia persoana va fi chemată să depună mărturie pune martorul şi/sau familia acestuia în pericol şi unde depoziţia sa este considerată esenţială pentru obţinerea condamnării.

Cooperarea internaţională între statele europene ar permite îmbunătăţirea eficacităţii protecţiei martorilor în fiecare ţară, pentru simplul fapt că, cu cât există mai multe ţări în care un martor protejat poate fi rezident, cu atât mai dificil le va fi grupurilor criminale să-l găsească. În plus, ar fi mult mai uşor să fie găzduit un martor într-o altă ţară, dacă protecţia martorilor în pericol este aceeaşi peste tot.

În acest scop, se dovedeşte a fi mai mult decât necesară adoptarea unui instrument internaţional.

În numeroase sisteme juridice, martorii care refuză să depună mărturie într-un proces sunt constrânşi totuşi să o facă. Dar obligaţia de a depune mărturie nu este echitabilă decât dacă martorul nu se teme pentru viaţa sa. În măsura în care riscul de intimidare al unui martor creşte, drepturile şi necesităţile persoanelor cărora sistemul justiţiei penale le cere să depună mărturie trebuie să fie mai bine recunoscute. 

Asadar, dacă martorii sunt obligaţi sa depună mărturie, au în schimb dreptul sa fie protejaţi, în virtutea art. 2 şi 8 din Convenţia europeană a drepturilor omului, articole care garantează dreptul la viaţă şi respectiv, dreptul la respectarea vieţii private. Pe cale de consecinţă, statele trebuie să-şi organizeze sistemul procedurilor penale în aşa fel încât interesele martorilor să nu fie compromise în mod nejustificat. 

Protecţia martorilor nu trebuie percepută ca un mod de recompensare a cooperării martorului cu forţele de ordine. Din contră, ea reprezintă o modalitate de protejare a procesului penal şi a vieţii şi integrităţii fizice a martorului (şi/sau rudelor sale). Faptul că în unele state se aplică în practică destul de frecvent recompensarea martorilor pentru cooperarea lor cu forţele de ordine, acordându-li-se, de exemplu, o reducere a pedepsei, nu schimbă cu nimic acest principiu fundamental.

 

 

 

II. INTRODUCEREA PROGRAMELOR DE PROTECŢIE A 

MARTORILOR LA NIVEL EUROPEAN

 

 

În scopul furnizării unor indicaţii către statele membre ale Consiliului Europei care doresc fie să lanseze un program de protecţie a martorilor, fie să alinieze un program existent la un model comun, a fost adoptat un Raport cu privire la protecţia martorilor. Acest Raport a fost elaborat în baza Recomandării nr. R (97) 13 a Comitetului de Miniştri către statele membre, cu privire la intimidarea martorilor şi dreptul la apărare.

Termenii "martor", "intimidare" şi "anonimat" sunt definiţi după cum urmează:

· martor - desemnează orice persoană care independent de situaţia sa în raport cu textele care reglementează procedura penală naţională, deţine informaţii în legătură cu un anumit caz penal;

· intimidare - desemnează orice ameninţare directă, indirectă sau potenţială îndreptată împotriva unui martor şi care poate constitui un obstacol în îndeplinirea obligaţiei de a depune mărturie fără să fie supus nici unei influenţe, oricare ar fi aceea. Acest termen acoperă intimidarea care poate rezulta fie din simpla existenţă a unei organizaţii criminale cunoscute pentru comiterea de acte violente şi represalii, fie din simplul fapt că martorul aparţine unui grup social închis în care se află într-o poziţie vulnerabilă;

· anonimat - semnifică faptul că elementele care permit identificarea martorului rămân în totalitate necunoscute de către acuzat.

· Punerea la punct a unui model de program de protecţie a martorilor care să convină tuturor statelor membre este un lucru dificil de realizat, aproape imposibil. Una dintre dificultăţi constă în diferenţele care există între sistemele judiciare, însă există şi una de ordin practic. 

 

Fiind vorba despre protecţia martorilor, trebuie să se ajungă la un punct de echilibru între multiplele consideraţii şi este greu de găsit o soluţie care să răspundă tuturor situaţiilor imaginabile. Protecţia martorilor, în special în plan concret, trebuie avută în vedere de la caz la caz. Un ansamblu prea rigid de reguli poate dauna eficacităţii protecţiei. Este aşadar important să se creeze, în special, condiţii prealabile propice.

 

 

· Recomandarea Consiliului de Miniştri a Consiliului Europei R(97)13 cu privire la intimidarea martorilor şi dreptul la apărare

 

Principii generale

Măsurile legislative şi practice adecvate trebuie luate cu deplina respectare a dreptului la apărare. Protecţia martorilor şi a apropiaţilor lor, în special protecţia vieţii şi securităţii acestora, ar trebui, să fie organizată înainte, în timpul şi după proces, în funcţie de necesităţi.

Actele de intimidare a martorilor vor trebui incriminate, fie ca şi o infracţiune penală distinctă, fie în cadrul infracţiunii de folosire a ameninţărilor ilicite.

Ţinând cont de principiul liberei evaluări a probelor de către tribunale, procedura penală va trebui să permită luarea în considerare a efectului pe care îl are intimidarea asupra martorilor.

Sub rezerva posibilităţii pentru unii martori de a refuza să depună mărturie, martorii vor fi încurajaţi să comunice autorităţilor competente orice informaţie care ar putea privi o infracţiune penală şi să accepte să depună mărturie în faţa tribunalului.

În deplina respectare a dreptului la apărare, martorii ar trebui să aibă posibilitatea de a depune mărturie utilizând asemenea metode încât să fie protejaţi împotriva oricărui risc de intimidare care ar putea rezulta dintr-o confruntare directă cu acuzatul. De exemplu, ar putea să depună mărturie într-o altă sală decât cea în care apare acuzatul.

Personalul implicat în realizarea justiţiei penale va trebui să aibă o pregătire adecvată pentru tratarea cazurilor în care martorii sunt susceptibili de a fi supuşi unor acte de intimidare.

 

 

Măsuri cu privire la crima organizată

În cursul elaborării cadrului de măsuri de luptă împotriva crimei organizate, se vor adopta reguli de procedură specifice pentru a face faţă intimidării. Astfel de măsuri se vor putea aplica şi altor infracţiuni grave. Aceste reguli trebuie să asigure echilibrul necesar într-o societate democratică, între protejarea ordinii şi prevenirea criminalităţii şi garantarea dreptului acuzatului la un proces echitabil.

Asigurând apărării o posibilitate adecvată de contestare a probelor furnizate de către un martor, va trebui în special să fie avute în vedere următoarele măsuri:

· înregistrarea cu ajutorul mijloacelor audiovizuale a depoziţiilor făcute de către martori în cursul audierii lor preliminare;

· utilizarea depoziţiilor făcute în faţa unei autorităţi judiciare în cursul audierii preliminare ca având valoarea unei mărturii în faţa tribunalului, în cazul în care înfăţişarea martorului în faţa tribunalului nu ar fi luată în considerare sau în cazul în care aceasta ar putea atrage o ameninţare gravă şi serioasă pentru viaţa sau securitatea sa personală sau a apropiaţilor lui;

· să nu se dezvăluie identitatea martorilor decât în stadiul cel mai avansat al procedurii şi/sau să nu se facă cunoscute decât anumite detalii referitoare la acest aspect;

· excluderea prezenţei mass-media şi/sau a publicului în cursul anumitor părţi sau pe toată durata procesului.

În măsura posibilităţilor, anonimatul unei persoane susceptibile de a furniza o probă ar trebui, în conformitate cu dreptul naţional, să fie o măsură excepţională. În cazul în care garantarea anonimatului a fost cerută de către martor şi /sau temporar acordată de către autorităţile competente, procedura penală va trebui să prevadă o procedură de verificare permiţând să menţină un echilibru just între necesităţile justiţiei penale şi drepturile apărării. Apărarea va trebui să aibă, datorită acestei proceduri, posibilitatea de a contesta nevoia prezumată a anonimatului martorului, cât şi credibilitatea şi originea informaţiilor deţinute de el.

Anonimatul va trebui să fie acordat numai de către autoritatea judiciară competentă care, după ascultarea părţilor, va trebui să estimeze dacă:

· viaţa sau libertatea persoanei vizate este serios ameninţată sau în cazul unui agent infiltrat, posibilitatea de a-şi continua misiunea este serios compromisă şi

· proba să pară a fi importantă iar persoana credibilă.

· În cazul în care se consideră necesar, va trebui să se prevadă măsuri complementare pentru protejarea martorilor care furnizează dovezi, inclusiv măsuri care vizează împiedicarea identificării martorului de către apărare prin modalităţi specifice de distorsionare a imaginii, vocii şi schimbarea înfăţişării.

În cazul în care ascunderea identităţii a fost acordată unei persoane, o condamnare nu se poate întemeia, în exclusivitate sau într-o măsură decisivă, pe proba adusă de astfel de persoane.

Scopul principal al acestor programe de protecţie a martorilor trebuie să fie cel de a ocroti viaţa şi de a asigura securitatea personală a martorilor, a familiei şi a apropiaţilor lor.

Aceste programe de protecţie a martorilor vor trebui să ofere diverse tipuri de protecţie, prevăzând în special posibilitatea, pentru martori şi pentru apropiaţii acestora, de a-şi schimba identitatea, de a avea un nou domiciliu, de a fi ajutaţi la găsirea unui nou loc de muncă, de a beneficia de gărzi de corp şi alte forme de protecţie fizică.

Dat fiind rolul esenţial pe care îl joacă colaboratorii justiţiei în lupta împotriva crimei organizate, ei trebuie să primească o consideraţie adecvată, incluzând posibilitatea de a beneficia de măsuri prevăzute de programele de protecţie a martorilor. Dacă este necesar, aceste programe pot, de asemenea, include aranjamente particulare, cum ar fi un regim penitenciar special pentru colaboratorii justiţiei care au primit o pedepsă cu închisoarea.

Măsuri pentru martorii vulnerabili, în special în cazurile de criminalitate în familie

Conform Recomandării R(97)13 trebuie luate măsuri legislative şi practice adecvate pentru asigurarea protecţiei împotriva intimidării şi a presiunilor exercitate asupra martorilor care depun mărturie în cauze penale, împotriva unor membrii din familie.

Astfel de măsuri sunt necesare în funcţie de diferitele categorii de martori vulnerabili. Ele trebuie luate ţinând cont de faptul că intimidarea în mediul familial este adesea latentă şi în mod obişnuit afectează starea psihologică şi/sau emoţională a martorului. 

O protecţie specială trebuie acordată copiilor, ca un suport împotriva abuzurilor de autoritate în cadrul familiei. Copiii trebuie informaţi cu privire la drepturile lor, în special despre dreptul de a semnala o infracţiune penală. Interesele personale ale copilului trebuie protejate pe tot parcursul procedurii penale, de către o instituţie socială şi, dacă este cazul, de către avocaţi special formaţi în acest scop.

Femeile care suferă violenţe şi persoanele în vârstă supuse la rele tratamente de către familia lor trebuie să beneficieze de o protecţie adecvată împotriva intimidării, destinată să împiedice semnalarea unei infracţiuni penale şi depunerea unei mărturii.

Este necesar să se iniţieze programe în scopul încurajării martorilor să furnizeze dovezi împotriva altor membri ai familiei. Astfel de programe ar putea constitui un cadru pentru:

· o asistenţă juridică, psihologică şi socială şi, dacă este cazul, o atenţie adecvată şi un ajutor financiar;

· măsurile vizând îndepărtarea acuzatului de martor, în scopul evitării unei intimidări repetate, sau măsuri de îndepărtare a martorului însuşi;

· măsuri psiho-sociale (cum ar fi un tratament psihiatric) în atenţia acuzatului, cu scopul oricărei intimidări repetate.

Va trebui atrasă atenţia diferitelor instituţii din sânul sistemului justiţiei penale asupra faptului că ele pot avea un efect traumatizant asupra martorilor, drept pentru care asemenea efecte trebuie minimizate.

De la primul contact între poliţie şi un martor vulnerabil, se va asigura imediat acestuia din urmă accesul la profesionişti capabili de a-l ajuta. De altfel, interogatoriul martorilor trebuie condus de către un personal special format. Un martor vulnerabil trebuie, dacă este posibil, să fie interogat din faza iniţială a procedurii penale, cât mai repede posibil după ce faptele au fost raportate. Acest interogatoriu trebuie să fie condus într-o manieră atentă, respectuoasă şi aprofundată. Interogatoriul nu trebuie reînnoit. El trebuie să fie condus de către o autoritate judiciară sau în prezenţa acesteia, iar apărarea trebuie să aibă ocazii suficiente pentru a contesta mărturia.

Dacă este cazul, depoziţiile făcute în faza preliminară trebuie să fie înregistrate pe suport video, în scopul evitării unei confruntări directe şi pentru ca interogatoriile inutil repetate să nu traumatizeze martorul.

În timpul audierilor, examinarea martorilor trebuie să se deruleze sub supravegherea atentă a unui judecător. În măsura în care este necesar să se procedeze la audierea contradictorie a unui martor, audiere care se presupune că îl poate traumatiza foarte tare pe acesta, mai ales în cazurile de abuz sexual, judecătorul trebuie să controleze foarte ferm modul în care se va desfăşura audierea.

 

Cooperarea internaţională

Instrumentele vizând consolidarea cooperării internaţionale şi legile naţionale trebuie completate, în scopul facilitării audierii martorilor care riscă să fie expuşi unui act de intimidare şi de a asigura punerea în funcţiune a programelor de protecţie a martorilor de-o parte şi de alta a frontierelor. 

Trebuie avute în vedere următoarele măsuri:

· folosirea mijloacelor moderne de telecomunicaţie, cum ar fi video-conferinţa, pentru a facilita audierea simultană a martorilor protejaţi sau a martorilor a căror înfăţişare în faţa tribunalului în statul solicitant este imposibilă altfel, dificilă sau costisitoare, conjugată cu deplina ocrotire a drepturilor la apărare;

· asistenţa pentru transfer în străinătate a martorilor protejaţi şi pentru asigurarea protecţiei acestora;

· schimbul de informaţii între autorităţile responsabile cu programele de protecţie a martorilor.

· Programele de protecţie a martorilor au ca principal efect permiterea condamnării a numeroşi conducători sau a altor membri importanţi ai grupurilor crimei organizate, pe baza unor mărturii care nu ar putea fi obţinute fără aceste programe. 

Nu numai personalul serviciilor de protecţie, dar şi poliţiştii, Ministerul Public, Parlamentul şi alte instituţii recunosc că programele de protecţie a martorilor sunt indispensabile în lupta împotriva crimei organizate. Se poate spune că succesele înregistrate în lupta împotriva crimei organizate nu trebuie să fie atribuite doar măsurilor de protecţie a martorilor, ci combinării unui program de protecţie a martorilor şi a unui sistem de reglementări privind colaborarea co-apărătorilor cu autorităţile judiciare.

· Rezoluţia Consiliului Uniunii Europene din 23 noiembrie 1995 privind protecţia martorilor în cadrul luptei împotriva criminalităţii internaţionale organizate

·  

Tot la nivel european, Rezoluţia din 23 noiembrie 1995 a Consiliului de Miniştri ai Uniunii Europene prevede că a lupta contra criminalităţii organizate impune statelor membre ca măsurile de protecţie a martorilor să fie organizate în mod efectiv şi concret, în spiritul prevederilor convenţiei drepturilor omului şi a libertăţilor fundamentale.

 

Rezoluţia din 23 noiembrie 1995 privind protecţia martorilor în lupta împotriva crimei organizate internaţionale prevede următoarele:

· martorul va fi protejat împotriva oricărei forme, directe sau indirecte, de ameninţare, presiune sau intimidare;

· protecţia îi va fi asigurată înainte, în timpul şi după proces, dacă autorităţile competente consideră că este necesar;

· această protecţie trebuie extinsă la părinţi, copii sau alţi apropiaţi ai martorilor, dacă este necesar, pentru a evita orice formă de ameninţare indirectă; 

· cu ocazia instituirii protecţiei, fiecare caz va fi examinat individual, pentru a se obţine acordul martorului şi al rudelor sale apropiate;

· autorităţile competente vor decide, din proprie iniţiativă sau la solicitarea martorului, dacă adresa şi identitatea martorului vor fi cunoscute doar de către aceste autorităţi;

· dacă ameninţarea este foarte gravă, schimbarea identităţii martorului şi, dacă este cazul, a familiei restrânse a acestuia, poate fi permisă;

· una din formele de protecţie avute în vedere este posibilitatea depunerii mărturiei într-un alt loc decât acela în care se află persoana urmărită penal, prin folosirea, dacă este necesar, a metodelor audio-vizuale, cu respectarea principiului contradictorialităţii, aşa cum a fost interpretat prin jurisprudenţa CEDO;

· facilitarea asistenţei judiciare în materie;

· pentru facilitarea folosirii mijloacelor audio-vizuale, trebuie luate în considerare următoarele:

· audierea se poate face doar în condiţiile legale existente în statul solicitant;

· dacă legislaţia unuia dintre state permite ca martorul să fie asistat de către un avocat în timpul audierii, să fie posibil ca această asistenţă să fie desfăşurată pe teritoriul statului în care se află martorul;

· costurile traducerii şi ale folosirii mijloacelor audiovizuale vor fi plătite de statul solicitant, dacă nu sunt alte aranjamente cu statul solicitat.

· Această Rezoluţie precum şi Recomandarea nr. R(97)13 a Comitetului de Miniştri a Consiliului Europei au stat la baza elaborării Proiectului de lege cu privire la protecţia martorilor, adoptat de Senatul României şi aflat în prezent la Camera Deputaţilor pentru adoptare.

 

 

III. REGLEMENTĂRI PRIVIND PROTECŢIA MARTORILOR ÎN CANADA, FRANŢA, STATELE UNITE ALE AMERICII ŞI ROMÂNIA

 

 

CANADA

Sediul materiei

· Legea nr. 15 din 20 iunie 1996 privind programe de protecţie a martorilor 

· În Canada programul de protecţie a martorilor este coordonat de către un comisar. Acesta primeşte propunerile de includere în program, desemnează beneficiarii programului de protecţie şi determină întinderea protecţiei acordate.

· Includerea unei persoane în program se poate realiza numai dacă sunt îndeplinite, cumulativ, următoarele condiţii:

· persoana să se afle în stare de pericol;

· să facă obiectul unei recomandări din partea organelor abilitate sau a unui tribunal penal internaţional; 

· să furnizeze comisarului informaţii despre antecedentele sale;

· să încheie împreună cu comisarul un acord de stabilire a obligaţiilor ce revin fiecărei părţi.

· Comisarul poate, în situaţii de urgenţă, să includă în programul de protecţie, pe o perioadă de maximum 24 de zile, o persoană căreia nu i s-a încheiat un acord de protecţie.

· Pentru a desemna beneficiarul de program, comisarul ţine cont de următorii factori:

· natura riscului atras pentru securitatea martorului;

· pericolul rezultat pentru colectivitate în urma admiterii sale în program;

· rolul său în anchetă;

· valoarea datelor şi informaţiilor furnizate de acesta, precum şi caracterul determinant al acestora în aflarea adevărului;

· capacitatea de a se adapta programului;

· costul protecţiei în cadrul programului;

· alte forme posibile de protecţie;

· orice alte date care prezintă relevanţă pentru evaluarea situaţiei martorului şi pentru includerea acestuia în program.

· Acordul de protecţie cuprinde:

· a) obligaţiile comisarului;

· b) obligaţiile martorului protejat.

· a) Obligaţiile comisarului

· - de a întocmi o schemă (protocol) de sprijin pentru fiecare martor protejat care să cuprindă măsuri de protecţie şi asistenţă;

· - obligaţia de a implementa aceste măsuri.

· b) Obligaţiile martorului protejat

· - să furnizeze informaţiile şi datele pe care le deţine, cu caracter determinant în aflarea adevărului în cauză;

· - să-şi achite toate obligaţiile financiare legale, cu excepţia celor care revin în sarcina comisarului;

· - să-şi achite toate obligaţiile legale, mai ales cele cu privire la educarea copiilor şi la vărsarea pensiei alimentare;

· - de a se abţine de la orice activitate care l-ar putea pune în pericol sau care ar putea compromite punerea în aplicare a programului;

· Protecţia identităţii

· Legea prevede că este interzisă divulgarea cu bună ştiinţă, direct sau indirect, de informaţii despre martor, despre adresa unui vechi sau actual beneficiar sau de schimbarea datelor de identitate ale acestuia.

· Comisarul poate dezvălui informaţiile vizate mai sus când:

· - există consimţământul beneficiarului;

· - interesul public o cere, mai ales pentru prevenirea săvârşirii unei infracţiuni grave, pentru securitatea şi siguranţa naţională;

· - martorul protejat comite o infracţiune gravă;

· - au fost deja dezvăluite;

· - dezvăluirea lor este esenţială pentru stabilirea nevinovăţiei unei persoane în cadrul urmăririi unui criminal.

· Dezvăluirea, cu intenţie, a datelor de identitate ale martorului protejat, fără a exista vreunul din cazurile prevăzute mai sus, se pedepseşte cu amendă de maximum 50.000 $ şi 5 ani închisoare sau numai cu una din aceste pedepse.

· Dezvăluirea datelor de identitate ale martorului protejat, fără intenţie, se pedepseşte cu amendă de 5000 $ şi 2 ani închisoare sau doar cu una din aceste pedepse.

 

FRANŢA

· Sediul materiei

· Codul de procedură penală, titlul XXI, art.706-56 - 706-63

· Martorul este persoana care, fără a avea o calitate procesuală în cauză, prin informaţiile şi datele cu caracter determinant pe care le deţine contribuie la aflarea adevărului în cauze privind infracţiuni grave. Aceste persoane (martorii) pot, cu autorizarea Procurorului Republicii sau a Judecătorului de Instrucţie, să declare ca domiciliu adresa Comisariatului sau a Brigăzii de Jandarmerie.

· În cazul unei infracţiuni de crimă sau a unui delict care se pedepseşte cu închisoare mai mare de 5 ani, orice audiere a martorilor aflaţi în stare de pericol se va face sub o altă identitate decât cea reală.

· Starea de pericol este situaţia în care se află martorul, membrii de familie ori persoanele apropiate acestuia a căror viaţă, integritate corporală sau libertate este ameninţată, ca urmare a datelor şi informaţiilor furnizate organelor judiciare sau a declaraţiilor date.

· Judecătorul specializat pe soluţionarea cererilor de punere în libertate şi arest provizoriu sesizat printr-o cerere motivată de Procurorul Republicii sau de Judecătorul de Instrucţie poate printr-o decizie motivată, să autorizeze ca declaraţiile acestor persoane să fie primite fără ca identitatea lor să fie dezvăluită. Această decizie nu este susceptibilă de recurs.

· Judecătorul care a luat decizia poate audia chiar el însuşi martorii.

· În procesul verbal de audiere de martori nu apare identitatea şi nici semnătura martorilor. Identitatea şi adresa martorilor sunt înscrise într-un alt proces verbal care este pus într-un dosar distinct de dosarul cauzei. 

· În nici o circumstanţă, identitatea şi adresa martorilor care beneficiază de anonimat nu pot fi dezvăluite.

· Dezvăluirea identităţii sau adresei unui martor care beneficiază de anonimat constituie infracţiune şi se pedepseşte cu 5 ani de închisoare şi 75.000 euro amendă.

· O altă măsură de protecţie a martorilor prevăzută de Codul de procedură penală este audierea acestora prin modalităţi speciale de distorsionare a imaginii şi vocii.

· Totuşi, nici o condamnare nu poate fi pronunţată numai pe baza declaraţiilor primite de la martorii a căror identitate nu este dezvăluită.

 

STATELE UNITE ALE AMERICII

Sediul materiei

· Liniile directoare ale procurorului general privind asistenţa victimelor şi a martorilor din 1995, cu modificările din 2000, sintetizând cerinţele Legii privind protecţia victimelor şi a martorilor, din 1982, ale Legii privind controlul criminalităţii, din 1990, precum şi ale Legii privind controlul crimelor comise cu violenţă, din 1994, constituie principalul reper al agenţilor Departamentului de Justiţie în acordarea asistenţei şi protecţiei victimelor şi martorilor. 

De departe, cel mai bine pus la punct sistem în domeniul protecţiei martorilor aparţine Statelor Unite ale Americii.

Legea cu privire la protecţia victimelor şi martorilor din 1982 (The victim and witness protection act) a fost adoptată pentru a intensifica şi apăra rolul esenţial al victimelor şi martorilor în procesul penal şi pentru a se asigura că Guvernul face tot posibilul, în limita resurselor de care dispune, să asite victimele şi martorii în procesele penale, fără să încalce drepturile constituţionale ale apărătorilor.

Această lege a constituit un model pentru legislaţia statelor şi guvernelor locale, pentru că pentru prima dată erau stabilite drepturile victimelor şi ale martorilor şi anume:

· tratamentul echitabil al victimelor şi martorilor în sistemul penal;

· noi pedepse penale în scopul protejării victimelor şi martorilor de intimidări, hărţuiri sau răzbunări;

· despăgubiri pentru victime;

· luarea în considerare a victimelor în deciziile de eliberare pe cauţiune.

 

Legea privitoare la protecţia martorilor din 1982 împuterniceşte Procurorul General să asigure protecţia şi siguranţa martorilor, prin schimbarea domiciliului martorilor implicaţi în procesele intentate unor persoane acuzate de ofense grave. O alta consecinţă a aceleiaşi legi a fost şi înfiinţarea unor servicii de protecţie destinate rudelor martorilor sau apropiaţilor acestora. 

Procurorul General poate, conform legii:

· să întocmească documentaţia necesară care dă dreptul persoanei aflate în programul de protecţie a martorilor să dobândească o nouă identitate;

· să asigure obţinerea unei noi locuinţe în beneficiul persoanei protejate; 

· să asigure transportul mobilierului şi al altor lucruri personale către noua locuinţă; 

· să asigure plata unei sume de bani, echivalentă cheltuielilor zilnice; 

· să sprijine persoana în cauză în obţinerea unui loc de muncă; 

· să furnizeze şi alte servicii necesare acomodării persoanei respective cu noua identitate; 

· să dezvăluie sau să refuze dezvăluirea identităţii sau a adresei persoanei aflate sub protecţie.

 

Persoana care, fără autorizaţia Procurorului General, dezvăluie cu bună ştiinţă orice informaţie legată de persoana aflată sub protecţie, va primi o amendă de 5000$ şi/sau cinci ani de detenţie. 

Înainte de acordarea protecţiei, Procurorul General va încheia cu persoana în cauză un acord, prin care se stabilesc următoarele obligaţii pentru martor:

· va consimţi la divulgarea informaţiilor pe care le deţine în faţa oficialilor interesaţi;

· se va angaja să nu comită vreo infracţiune;

· va păstra discreţia în privinţa programului de protecţie de care beneficiază;

· va coopera cu oficialii şi funcţionarii guvernamentali care asigură protecţia în condiţiile legii;

· va depune o declaraţie cu valoare de jurământ privind obligaţiile legale excepţionale, incluzând obligaţiile referitoare la custodia copiilor şi dreptul de vizitare a acestora;

· va dezvălui autorităţilor însărcinate cu protecţia existenţa oricărei obligaţii derivate din eliberarea condiţionată şi, prin urmare, va consimţi la supravegherea federală, conform legii. 

 

Încălcarea gravă a acestor obligaţii sau furnizarea de informaţii false va determina încetarea programului de protecţie. 

Înainte de luarea unei astfel de decizii, Procurorul General va aduce la cunoştinţa persoanei în cauză motivele care au dus la suspendarea programului de protecţie. O asemenea decizie nu poate face obiectul unei revizuiri pe cale judecătorească. 

 

 

ROMÂNIA

· Programul Octopus II este un program comun al Comisiei Europene şi al Consiliului Europei împotriva corupţiei şi crimei organizate în statele aflate în tranziţie. Acest program s-a întins pe o perioadă de doi ani (din februarie 1999 până în decembrie 2000). Au participat la acest program 18 ţări, printre care şi România.

· În cadrul acestui program s-au ţinut mai multe seminarii şi vizite de studiu cu privire la diferite teme printre care şi "Cooperarea cu organele justiţiei penale şi protecţia actorilor vulnerabili".

· Încurajarea colaborării cu autorităţile şi dezvoltarea măsurilor de protecţie a actorilor vulnerabili constituie două tipuri de iniţiative care au fost recunoscute ca fiind necesare pentru permiterea investigaţiilor şi a urmăririlor în cazurile de corupţie şi crimă organizată.

· Uniunea Europeană şi Consiliul Europei au recunoscut importanţa acestei măsuri şi au adoptat diverse instrumente. În consecinţă, mai multe state din Europa au dezvoltat recurgerea la colaboratorii justiţiei şi au pus în practică programe de protecţie a martorilor şi a altor actori vulnerabili.

· Raportul final al programului Octopus I sublinia necesitatea adoptării unui cadru juridic şi instituţional adecvat, cât şi practici în scopul utilizării acestor măsuri în toate ţările participante la program.

· Codul penal şi cel de procedură penală românesc conţin dispoziţii care permit reducerea sau neaplicarea unei pedepse în cazul în care delicventul colaborează cu poliţia sau parchetul. Doar judecătorul poate decide această măsură. Până în prezent, nici un text de lege nu reglementează protecţia actorilor vulnerabili în cadrul cazurilor de corupţie şi crimă organizată. Codul penal prevede la art. 2611 pedeapsa cu închisoarea de la 6 luni la 7 ani pentru fapta de a obstrucţiona, prin violenţă, ameninţare sau alt mijloc de constrângere, participarea unei persoane (în calitate de martor, expert, interpret, apărător) la proces. Mărturiile anonime nu sunt luate în considerare; în schimb, Codul penal enumeră printre probe înregistrările audio sau video. Nu există însă un program sau un serviciu specific pentru protecţia martorilor.

· Recrudescenţa unor fenomene antisociale grave, precum criminalitatea organizată, terorismul, traficul de droguri şi traficul de persoane în societatea modernă a modificat condiţiile în care cetăţenii pot respecta obligaţia procesuală de a depune mărturie.

· Martorii se expun deseori unor ameninţări şi intimidări din partea infractorilor, ceea ce impune responsabilitatea statului de a asigura securitatea martorilor şi a le garanta posibilitatea de a depune mărturie în cauzele penale în care dispoziţiile lor sunt determinante în aflarea adevărului.

· În acest scop, a fost întocmit proiectul de lege privind protecţia martorilor. 

· Potrivit proiectului de lege, "martor" poate fi nu numai persoana care are calitatea de martor potrivit Codului de procedură penală, ci şi persoana care nu are o calitate procesuală în cauza respectivă sau persoana care este inculpat într-o altă cauză sau care se află în executarea unei pedepse privative de libertate.

· Toate aceste persoane pot dobândi calitatea de martor, dacă prin informaţiile şi datele cu caracter determinant pe care le oferă organelor judiciare contribuie la aflarea adevărului în cauze privind infracţiuni grave sau la prevenirea producerii unor prejudicii deosebite, cauzate prin săvârşirea unor astfel de infracţiuni ori la recuperarea acestora.

· În programul de protecţie a martorilor vor fi incluse, pe baza unor propuneri motivate din partea organelor abilitate, persoanele care au calitatea de martor, membrii de familie ai acestora, precum şi persoanele apropiate martorului, care se află în stare de pericol.

· Nu poate fi inclusă în program o persoană care are, într-o altă cauză, calitatea de:

· - organizator sau conducător de grup sau organizaţie criminală;

· - instigator sau autor al infracţiunii de omor, omor calificat sau omor deosebit de grav.

· Ca măsuri de protecţie şi asistenţă luate cu privire la fiecare martor protejat proiectul de lege prevede:

· Măsuri de protecţie

· protecţia datelor de identitate şi a declaraţiei martorului;

· audierea martorului protejat, de către organele judiciare, sub o altă identitate decât cea reală sau prin modalităţi specifice de distorsionare a imaginii şi a vocii;

· protecţia martorului aflat în stare de reţinere, arestare preventivă sau executarea unei pedepse privative de libertate;

· măsuri sporite de siguranţă la domiciliu, precum şi protejarea deplasării martorului la şi de la organele judiciare;

· schimbarea domiciliului, identităţii şi înfăţişării martorului.

· Măsuri de asistenţă

· reinserţia în alt mediu social;

· recalificarea profesională, schimbarea sau asigurarea locului de muncă;

· asigurarea unui venit, până la găsirea unui loc de muncă.

· Faţă de martorul aflat în stare de pericol, care necesită măsuri imediate de protecţie, se pot lua măsuri urgente de către unitatea de poliţie sau de organele care administrează locul de deţinere, care trebuie comunicate, în 24 de ore, procurorului.

· Măsurile se vor aplica pe o perioadă determinată, până la încetarea pericolului iminent sau până la includerea în program.

· Divulgarea identităţii reale sau a domiciliului martorului protejat, precum şi de informaţii care pot duce la identificarea acestuia, dacă sunt de natură să pună în pericol viaţa, integritatea corporală sau sănătatea martorului, se pedepseşte cu închisoare de la unu la cinci ani. Dacă fapta s-a soldat cu moartea sau sinuciderea victimei, pedeapsa este închisoarea de la 15 la 25 de ani.

 

CONCLUZII

 

 

· Depunerea mărturiei în faţa organelor judiciare este, înainte de toate, o datorie civică pentru fiecare persoană.

· Apariţia criminalităţii organizate în societatea modernă a modificat însă considerabil condiţiile în care este respectată obligaţia cetăţeanului de a depune mărturie.

· În contextul anumitor tipuri de criminalitate, nu se poate ignora faptul că martorul se expune unor eventuale represalii din partea infractorului şi a complicilor săi.

· Justiţia penală, în acest caz, trebuie să răspundă nevoilor specifice martorului, a cărui mărturie este crucială pentru aflarea adevărului.

· Datoria de a depune mărturie implică acum şi responsabilitatea statului de a garanta martorilor posibilitatea de a depune mărturie fără a fi supuşi vreunui risc.

· Necesitatea protejării martorilor împotriva intimidărilor a apărut relativ recent, în special în cadrul infracţional referitor la terorism, criminalitate organizată, trafic de droguri, infracţiuni comise în grupuri mici, închise, precum şi în cazul violenţei în sânul familiei.

· Pentru aceste motive, Ministerul de Interne şi Ministerul Justiţiei sunt coiniţiatorii proiectului de lege privind asigurarea protecţiei şi asistenţei martorilor aflaţi în stare de pericol, care instituie un sistem de măsuri în vederea asigurării protecţiei şi asistenţei martorilor a căror viaţă, integritate corporală sau libertate este ameninţată datorită deţinerii de către aceştia a unor informaţii sau date cu privire la săvârşirea unor infracţiuni grave, pe care le-au furnizat sau au fost de acord să le furnizeze organelor judiciare şi care au un rol determinant în descoperirea infracţiunilor şi soluţionarea unor cauze.

· În cadrul Ministerului de Interne şi în subordinea Inspectoratului General al Poliţiei se va înfiinţa Oficiul Naţional pentru Protecţia Martorilor.

 

· Această instituţie va gestiona implementarea, gestionarea şi realizarea Programului de Protecţie a Martorilor, în care vor fi incluse persoanele care au dobândit calitatea de martori, în scopul apărării vieţii, integrităţii corporale şi sănătăţii acestora.

· Proiectul legii privind protecţia martorilor asigură, de asemenea, armonizarea legislaţiei interne în materie cu cea a statelor comunitare europene, amplificând mijloacele şi mecanismele procedurale de prevenire şi combatere a fenomenului criminalităţii, mai ales în ceea ce priveşte crima organizată.

 

 

B I B L I O G R A F I E

 

 

 

1. Recomandarea R(97) 13 a Consiliului Europei privind intimidarea martorilor şi dreptul la apărare.

2. Rezoluţia Consiliului Uniunii Europene din 23 noiembrie 1995 privind protecţia martorilor în lupta împotriva criminalităţii organizate.

3. Raportul cu privire la protecţia martorilor, Strasbourg 15 – 17 februarie 1999.

4. Proiectul de lege privind protecţia martorilor din România.

5. Legea nr. 15 din 1996 privind programele de protecţie a martorilor din Canada.

6. Codul de procedură penală a Franţei.

7. Legea cu privire la protecţia victimelor şi martorilor din Statele Unite ale Americii, din 1982.

8. Legea privind controlul criminalităţii din Statele Unite ale Americii, din 1990.

9. Legea Statelor Unite ale Americii privind controlul crimelor comise cu violenţă, din 1994.

